BRATISLAVA 7. septembra (SITA) - Prezident SR Ivan Gašparovič poslal sústrastný list prezidentovi Talianskej republiky Giorgiovi Napolitanovi v súvislosti s úmrtím legendárneho talianskeho tenoristu Luciana Pavarottiho.
V mene občanov Slovenskej republiky i vo svojom mene vyjadril hlbokú ľútosť nad stratou tohto veľkého umelca. "Jeho neopakovateľné spevácke umenie sme obdivovali aj u nás - o to viac, že aj slovenská operná scéna sa celé roky nielen nadchýnala a inšpirovala jeho majstrovstvom, ale mala v jeho osobe aj veľmi starostlivého patróna mnohých našich speváckych talentov. Viacerí naši umelci majú nevšednú skúsenosť zo spoločného účinkovania na špičkových operných scénach. Budeme preto na neho spolu s nimi vždy s vďakou spomínať," napísal v liste prezident Ivan Gašparovič.
Informovala Kancelária prezidenta SR.